Document ID: 32013R1004

A BIZOTTSÁG 1004/2013/EU RENDELETE
(2013. október 15.)
a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található 8-hidroxikinolin, ciprokonazol, ciprodinil, fluopiram, nikotin, pendimetalin, pentiopirád and trifloxistrobin maradékanyag-határértéke tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,
mivel:
(1)
A pendimetalin és a trifloxistrobin tekintetében a 396/2005/EK rendelet II. melléklete és III. mellékletének B. része maradékanyag-határértékeket (a továbbiakban: MRL-ek) állapított meg. A ciprokonazolra, ciprodinilre, fluopiramra, nikotinra és pentiopirádra vonatkozóan a 396/2005/EK rendelet III. mellékletének A. része állapított meg maradékanyag-határértékeket. A 8-hidroxikinolin tekintetében a II. és a III. melléklet nem állapított meg MRL-t, és az anyag a 396/2005/EK rendelet IV. mellékletében sem szerepel, ezért rá az alapértelmezett 0,01 mg/kg érték vonatkozik.
(2)
Egy, a 8-hidroxikinolin hatóanyagot tartalmazó növényvédő szer paradicsom esetében való alkalmazása iránti engedélyezésre irányuló eljárás keretében - a 396/2005/EK rendelet 6. cikke (1) bekezdésének megfelelően - kérelmet nyújtottak be a Bizottsághoz az érvényben lévő MRL-ek módosítása céljából.
(3)
A ciprokonazol esetében a mustármagra és magvas gomborkára vonatkozóan nyújtottak be ilyen kérelmet. A ciprodinil esetében a retekre és a kabakosokra (nem ehető héjúak) vonatkozóan nyújtottak be ilyen kérelmet. A pendimetalin esetében a saláta bakszakáll, a gumós zeller, a karórépa, a tarlórépa, a zeller és a gyógynövényteák (gyökerek) vonatkozásában nyújtottak be ilyen kérelmet. A trifloxistrobin esetében a (hüvelyes) babra vonatkozóan nyújtottak be ilyen kérelmet.
(4)
A 396/2005/EK rendelet 8. cikkének megfelelően az érintett tagállamok értékelték az említett kérelmeket, és az értékelő jelentéseket megküldték a Bizottságnak.
(5)
Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és indokolással ellátott véleményt adott ki a javasolt MRL-ekről (2). Ezeket a véleményeket továbbította a Bizottságnak és a tagállamoknak, valamint hozzáférhetővé tette a nyilvánosság számára.
(6)
A Hatóság indokolással ellátott véleményében a ciprokonazolnak a mustármag és a magvas gomborka esetében való alkalmazása tekintetében arra a következtetésre jutott, hogy a benyújtott adatok kizárólag az EU északi területein történő felhasználás tekintetében elégségesek új MRL meghatározásához. A pendimetalinnak gumós zeller, karórépa, tarlórépa és zeller esetében való alkalmazása tekintetében a Hatóság megállapította, hogy a benyújtott adatok nem elégségesek új MRL meghatározásához.
(7)
A többi kérelmet illetően a Hatóság arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások 27 specifikus európai fogyasztói csoport fogyasztói expozíciójának vizsgálata alapján a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagot esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termények és termékek fokozott fogyasztásából következő, rövid távú expozíció esetében nem merült fel a megengedhető napi bevitel (ADI) vagy az akut referenciadózis (ARfD) túllépésének kockázata.
(8)
A pentiopirád tekintetében a kérelmező további adatokat bocsátott rendelkezésre, amelyek igazolták, hogy a pentiopirád anyagcseréje a géntechnológiával módosított növényekben ugyanúgy zajlik, mint a hagyományos növényekben. Annak érdekében, hogy a napraforgómag, a repcemag, a szója és a gyapotmagvak behozatalát ne gátolják kereskedelmi akadályok, magasabb MRL-eket kell megállapítani. Az e termékekre vonatkozó új MRL-eket a 396/2005/EK rendelet III. mellékletének A. része határozza meg.
(9)
A fluopiram vonatkozásában a 270/2012/EU rendelet (3) - a maradékanyagokra vonatkozó további adatok benyújtásáig - 2013. december 31-ig érvényes, ideiglenes MRL-eket állapított meg. Az említett adatokat 2012. december 17-én benyújtották Németországnak, amely az érintett hatóanyagot értékelő tagállam. Annak érdekében, hogy elegendő idő álljon rendelkezésre az értékelő tagállam számára az említett adatok értékelésére és az értékelő jelentés elkészítésére, a Hatóság számára e jelentés értékelésére, a Bizottság számára pedig a döntéshozatalra, az érintett MRL-ek érvényességét indokolt az e rendelet kihirdetésétől számított két évvel meghosszabbítani.
(10)
A nikotint illetően rendelet - a nikotinnak az érintett termékekben történő természetes előfordulására vagy kialakulására vonatkozó további adatok benyújtásáig és értékeléséig - a 812/2011/EU rendelettel (4) ideiglenes MRL-eket határoztak meg a tea, a gyógynövényteák, a fűszerek, a csipkebogyó és a fűszernövények vonatkozásában 2013. augusztus 14-ig érvényes, ideiglenes MRL-eket határoztak meg. A Bizottságot tájékoztatták arról, hogy kutatási projekt zajlik, amely az említett növényekben előforduló nikotin forrásainak vizsgálatára irányul. Figyelembe véve a tanulmány elvégzéséhez szükséges időt, továbbá annak érdekében, hogy a Bizottság számára elegendő idő álljon rendelkezésre a döntéshozatalhoz, az említett MRL-ek érvényességét indokolt az e rendelet kihirdetésétől számított három évvel meghosszabbítani.
(11)
A Hatóság indokolással ellátott véleményei alapján és a tárgy szempontjából lényeges tényezőket figyelembe véve az MRL-ekkel kapcsolatos megfelelő módosítások megfelelnek a 396/2005/EK rendelet 14. cikke (2) bekezdésében megfogalmazott megfelelő követelményeknek.
(12)
A 396/2005/EK rendeletet ezért ennek megfelelően módosítani kell.
(13)
A jogbiztonság érdekében a nikotinra vonatkozó rendelkezéseket 2013. augusztus 15-től kell alkalmazni.
(14)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével.
ELFOGADTA EZT A RENDELETET:
1.cikk
A 396/2005/EK rendelet II. és III. melléklete e rendelet mellékletének megfelelően módosul.
2.cikk
Ez a rendelet az Európai Unió Hivatalos Lapjában való kihirdetését követő napon lép hatályba.
E rendeletet a 0154050 kódszámú csipkebogyó, a 0256000 kódszámú fűszernövények, a 0610000 kódszámú tea, a 0630000 kódszámú gyógynövénytea, valamint a 0800000 kódszámú fűszerek esetében 2013. augusztus 15-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. október 15-én.

Labels: 1
17
0
3
6